Ernesto Bertarelli. Ernesto Bertarelli (1965-yil 22-sentyabr, Rim, Italiya) – kelib chiqishi italiyalik Shveysariya tadbirkori, milliarder. „Forbes“ jurnalining 2013-yildagi dunyo boylari roʻyxatida 94-oʻrinni egallagan. „Bloomberg“ bergan hisobotga koʻra, uning oilaviy boyligi 14 milliard dollardan oshadi. Biografiyasi. 1993-yilda Garvard biznes maktabini tamomlagan. 1998-yilda u oʻz bobosidan meros qolgan „Serono“ farmasevtik kompaniyasi boshqaruvini qoʻlga olgach, ushbu kompaniya faoliyatini farmasevtikadan biotexnologiyaga yoʻnaltirdi. natijada, 1998-yilda korxona kirmi 809 million dollarni tashkil etgan boʻlsa, 2006-yilga kelib u 2,8 milliard dollardan oshdi. Korxonaga bir qancha psixologik va jismoniy kasalliklarni bartaraf etuvchi vositalarni ishlab chiqarishi katta shuhrat keltirdi. Bertarelli ushbu korxonani Germaniyaning „Merck“ shirkatiga 13 milliard dollarga sotishi natijasida 2007-yilda „Merck-Serono“ kompaniyasi tashkil topadi. 2002-2009-yillarda Bertarelli „UBS AG“ kompaniyasi ijrochi direktori boʻlgan. 2013-yilda u Buyuk Britaniyaning Plimut Universiteti faxriy doktori boʻldi. Xayriya faoliyati. Bertarelli 1999-yilda ayollar va erkaklar bepushtligini davolash ishlariga, andrologiya, genetika va endokrinologiyani rivojlantirishga qaratilgan fond tashkil etgan. Undan tashqari, ushbu fond sport, taʼlim sohalariga ham homiylik qiladi. Oilasi. 2000-yilda Bertarelli Buyuk Britaniyalik aktrisa Kristi Roperga uylangan va uchta farzandi bor.